מספר פנימי: 2167130

הכנסת העשרים וארבע

**יוזמים: חברי הכנסת** **עידית סילמן**
 **משה גפני**
 **ינון אזולאי**
 **עלי סלאלחה**
 **איתן גינזבורג**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2874/24

הצעת חוק לאיחוד מוקדי החירום הרפואיים הטלפוניים, התשפ"ב–2021

|  |  |  |
| --- | --- | --- |
| הגדרות | 1.  | בחוק זה – |
|  |  | "ארגון סיוע למתן טיפול רפואי מידי" – מגן דוד אדום, וכל גוף שמטרתו מתן מענה רפואי ראשוני בזירת האירוע לציבור בלתי מסוים, המפורט בתוספת; |
|  |  | "כונן רפואה מאושר" – מי שקיבל הכשרה בהתאם להוראות המנהל ושאושר על ידו למתן טיפול רפואי מידי בזירת אירוע; |
|  |  | "מגן דוד אדום" – אגודת מגן דוד אדום בישראל כמשמעותה בחוק מגן דוד אדום, התש"י–1950[[1]](#footnote-2); |
|  |  | "מוקד חירום רפואי מאוחד" – מוקד החירום לפי סעיף 2; |
|  |  | "המנהל" – המנהל הכללי של משרד הבריאות; |
|  |  | "השר" – שר הבריאות. |
| איחוד מוקדי חירום של ארגוני סיוע למתן טיפול רפואי מידי | 2.  | (א) מוקדי החירום הטלפוניים של ארגוני סיוע למתן טיפול רפואי מידי, יאוחדו למוקד חירום אחד למתן מענה לפניות טלפוניות למתן עזרה ראשונה וטיפול רפואי עקב צורך רפואי פתאומי; |
|  |  | (ב) מוקד החירום הרפואי המאוחד יאויש למתן מענה לפניות ויפעל באופן רצוף בכל ימות השנה. |
|  |  | (ג) ההתקשרות למוקד החירום הרפואי המאוחד תיעשה בחיוג מקוצר למספר החירום הלאומי 101 ולא תחויב בתשלום. |
|  |  | (ד) ארגון סיוע למתן טיפול רפואי מידי לא יקיים מוקד חירום טלפוני שלא במסגרת מוקד החירום הרפואי המאוחד, אלא אם כן ניתן לכך אישור בידי שר הבריאות ושר התקשורת. |
| הזנקה למקום האירוע | 3.  | קיבל מוקד החירום הרפואי המאוחד פניה המצריכה מתן טיפול רפואי מידי בזירת האירוע, יזניק לשם כך כונן רפואה מאושר מארגון סיוע למתן טיפול רפואי מידי, בהתאם לנדרש, לפי שיקולים מקצועיים בלבד, ובהתחשב בזמינות, בנגישות, בהכשרה, ובאמצעים מתאימים לטיפול המידי הנדרש בזירת האירוע, ללא קשר להשתייכותו הארגונית של הכונן. |
| תקציב | 4.  | השתתפות אוצר המדינה בהפעלת מוקד החירום הרפואי המאוחד לפי חוק זה תיקבע בתחום פעולה נפרד במסגרת סעיף תקציב משרד הבריאות בחוק תקציב שנתי; לעניין סעיף זה, "תחום פעולה" ו"סעיף תקציב" – כהגדרתם בחוק תקציב שנתי, כמשמעותו בחוק יסודות התקציב, התשמ"ה–1985[[2]](#footnote-3). |
| מינוי ממונה על מוקד החירום הרפואי המאוחד | 5. | (א) השר ימנה מבין עובדי משרדו ממונה על מוקד החירום הרפואי המאוחד (להלן – הממונה). |
|  |  | (ב) תפקידי הממונה יהיו כלהלן: |
|  |  |  | (1) אישור תכנית העבודה השנתית של המוקד; |
|  |  |  | (2) פיקוח ובקרה על עבודת המוקד והעמידה בהוראות חוק זה; |
|  |  |  | (3) תחקור אירועים חריגים והגשת דוח למנהל בעניינם; |
|  |  |  | (4) טיפול בפניות ציבור לעניין פעילות המוקד ופעילות ארגוני סיוע למתן טיפול רפואי מידי, ופניות ארגונים כאמור; |
|  |  |  | (5) מתן הוראות למוקד, ומתן הוראות לארגוני סיוע למתן טיפול רפואה מידי לעניין ביצועו של חוק זה, לרבות הוראות להעברת אדם הפועל בביצוע חוק זה לתפקיד אחר, ככל הנדרש להבטחת ביצועו של חוק זה; |
|  |  | (ג) לצורך ביצוע תפקידיו מוסמך הממונה לדרוש מידע מארגון סיוע למתן טיפול רפואי מידי, מכונן או מאדם אחר הנוגע בדבר. |
| סודיות | 6.  | מי שהגיע אליו מידע אגב ביצוע חוק זה או אגב מתן טיפול רפואי מידי, ישמור אותו בסוד, לא יעשה בו שימוש ולא יעבירו לאחר אלא לשם ביצוע חוק זה. |
| ביצוע ותקנות | 7.  | (א) השר ממונה על ביצועו של חוק זה ויקבע, באישור ועדת הבריאות של הכנסת, תקנות בעניינים אלה:  |
|  |  |  | (1) שיטת העבודה וההפעלה של מוקד החירום הרפואי המאוחד; |
|  |  |  | (2) כוח האדם הנדרש להפעלת מוקד החירום הרפואי המאוחד וההכשרה הנדרשת לו;  |
|  |  |  | (3) הסדרת המענה הראשוני להגשת עזרה ראשונה בידי כונן רפואה מאושר;  |
|  |  |  | (4) הוראות בקשר להפעלת כוננים לפי הפניית מוקד החירום הרפואי המאוחד, תיאום בין הכוננים, והבטחת רצף טיפולי במקרה של צורך בפינוי מידי; |
|  |  |  | (5) הקמה, שימוש והפעלה של מערכות קשר, מערכות טכנולוגיה ומערכות מידע במוקד החירום הרפואי המאוחד והוראות לעניין הגנת המידע;  |
|  |  |  | (6) מנגנוני פיקוח ובקרה על עבודת מוקד החירום הרפואי המאוחד;  |
|  |  |  | (7) הוראות בדבר כיסוי ביטוחי לכונן רפואה מאושר; |
|  |  | (ב) השר רשאי, באישור ועדת הבריאות של הכנסת, לתקן בצו את התוספת. |
| תיקון חוק זכויות החולה | 8. | בחוק זכויות החולה התשנ''ו–1996[[3]](#footnote-4), בסעיף 2, בהגדרה "מטפל", אחרי "כירופרקט" יבוא "כונן רפואה מאושר כהגדרתו בחוק לאיחוד מוקדי החירום הרפואיים הטלפוניים, התשפ"ב–2021". |
| תחילה | 9. | תחילתו של חוק זה שלושה חודשים מיום פרסומו. |
|  |  | **תוספת** |
|  |  | (סעיף 1) |
|  |  | 1. עמותת איחוד הצלה לישראל. |

דברי הסבר

במדינת ישראל קיימים כיום מספר מוקדי חירום רפואיים טלפוניים נפרדים, של אגודת מגן דוד אדום ושל ארגוני מתנדבים וארגוני הצלה אחרים, כשלכל אחד מהם מספר טלפון בעל חיוג מקוצר אחר ואנשי מקצוע בתחומים הרלוונטיים מאיישים כל מוקד. הסנכרון והתיאום בין כונני הרפואה מהארגונים השונים, ובין הארגונים עצמם, לוקים בחסר ולעיתים אף אינם מתקיימים כלל, והדבר עלול לפגוע במתן מענה חירום מידי בעת אירוע בו הגעת כונני הרפואה למקום האירוע מהירה יותר מאשר הגעת צוות אמבולנס למקום.

בהצעת חוק זו מוצע לאחד את מוקדי החירום הרפואיים הטלפוניים למוקד חירום אחד, ולאסדר לראשונה בחקיקה את ההפעלה של מוקד החירום הרפואי המאוחד, שאותו יאיישו מוקדנים ואנשי צוות רפואי המוכשרים והמאושרים לתפקידם, והוא יזניק את הכוננים הרפואיים הנדרשים לטיפול באירוע. קביעת תקנות ונהלים והצבת סטנדרטים של הפעלת המוקד בהיבטים המקצועיים השונים, יהוו עוגן מרכזי במיצוי יכולות מוקד חירום רפואי והעלאת רמתו המקצועית של מוקד כאמור, של העובדים והמתנדבים בו ושל כלל כונני הרפואה המאושרים על ידי משרד הבריאות להעניק עזרה ראשונה מצילת חיים, והכול תוך פיקוח ובקרה של משרד הבריאות. איחוד מוקדי החירום הטלפונים יקל על האזרחים, שכן בעת מצוקה הם לא יצטרכו לזכור יותר ממספר טלפון אחד ויוכלו לקבל סיוע מהיר מכונני הרפואה. מוצע כי על הכוננים יחולו חבויות מטפל לפי חוק זכויות החולה, התשנ"ו-1996 ויחולו גם עליהם חובות שמירת סודיות של מידע שקיבלו אגב ביצוע פעולות ההצלה, וכי ניתן יהיה לקבוע בתקנות הוראות לעניין הכיסוי הביטוחי שלהם.

בנוסף, מוצע לקבוע השתתפות המדינה בתקצוב הפעלת המוקד, במטרה לאייש את המוקד בכוח האדם המתאים ולציידו במערכות המידע והטכנולוגיה המתקדמות ביותר להצלת חיים. מוצע כי ממונה מטעם משרד הבריאות יהיה גורם מוסמך מקצועי לבקרה ופיקוח על עבודת המוקד.

--------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ג בטבת התשפ"ב (27.12.2021)

1. ס"ח התש"י, עמ' 175. [↑](#footnote-ref-2)
2. ס"ח התשמ"ח, עמ' 60. [↑](#footnote-ref-3)
3. ס"ח התשנ"ו, עמ' 327. [↑](#footnote-ref-4)